EUROOPA PARLAMENDI JA NÕUKOGU DIREKTIIV 2002/45/EÜ,

25. juuni 2002,

millega kahekümnendat korda muudetakse direktiivi 76/769/EMÜ liikmesriikide õigus- ja haldusnormide ühtlustamise kohta seoses teatavate ohtlike ainete ja valmististe (lühiahelalised klooritud parafiinid) turustamise ja kasutamise piirangutega

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 95,

võttes arvesse komisjoni ettepanekut,[1]

võttes arvesse majandus- ja sotsiaalkomitee arvamust,[2]

toimides asutamislepingu artiklis 251 sätestatud korras,[3]lähtudes ühistekstist, mille lepituskomisjon 22. aprillil 2002 heaks kiitis,

ning arvestades järgmist:

(1) Liikmesriikides pärast PARCOMi (maismaalt lähtuva merereostuse vältimise konventsioon) otsust 95/1 juba vastu võetud või kavandatavad piirangud lühiahelaliste klooritud parafiinide (SCCPd) suhtes mõjutavad otseselt siseturu väljakujundamist ja toimimist; sellepärast on vaja ühtlustada liikmesriikide õigusakte selles valdkonnas ning sellest tulenevalt muuta I lisa nõukogu 27. juuli 1976. aasta direktiivis 76/769/EMÜ liikmesriikide õigus- ja haldusnormide ühtlustamise kohta seoses teatavate ohtlike ainete ja valmististe turustamise ja kasutamise piirangutega,[4] võttes arvesse ühenduse riskihinnanguid ning asjakohaseid teaduslikke tõendeid, mis toetavad PARCOMi otsust 95/1.

(2) SCCPd on liigitatud keskkonnaohtlikuks, sest need on väga mürgised veeorganismidele ning võivad põhjustada pikaajalisi ebasoodsaid mõjutusi veekeskkonnale.

(3) Komisjon on nõukogu 23. märtsi 1993. aasta määruse (EMÜ) nr 793/93 (registreeritud kommertskemikaalide ohtlikkuse hindamise ja kontrolli kohta)[5] raamistikus võtnud vastu soovituse, milles kutsutakse üles võtma erimeetmeid SCCPde kasutamise piiramiseks eriti metalli- ja nahatöötlusvedelikes, et kaitsta veekeskkonda.

(4) Kõikide klooritud parafiinide alles jäänud kasutusalad tuleb uuesti läbi vaadata asjakohaste teaduslike teadmiste taustal, eriti seoses klooritud parafiine sisaldavate jääkide keskkonda sattumisega. Komisjon peaks tegema asjakohased ettepanekud sellise kasutamise kärpimiseks.

(5) Toksilisuse, ökotoksilisuse ja keskkonna komitee (edaspidi "teaduskomitee") esitas 27. novembril 1998 oma arvamuse SCCPdega seotud ohtude kohta, nagu soovituses on määratletud.

(6) Käesoleva direktiivi kohaldamine ei piira töötajate ohutuse ja tervise kaitset tööl käsitlevate ühenduse õigusaktide, eriti nõukogu 12. juuni 1989. aasta direktiivi 89/391/EMÜ (töötajate töötervishoiu ja tööohutuse parandamist soodustavate meetmete kehtestamise kohta)[6] ning nõukogu 7. aprilli 1998. aasta direktiivi 98/24/EÜ (töötajate tervise ja ohutuse kaitse kohta keemiliste mõjuritega seotud ohtude eest tööl (neljateistkümnes üksikdirektiiv direktiivi 89/391/EMÜ artikli 16 lõike 1 tähenduses))[7] kohaldamist,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 76/769/EMÜ I lisasse lisatakse järgmine punkt:

"42. Alkaanid, C10-C13, kloro- (lühiahelalised klooritud parafiinid) 1. Ei tohi turustada kasutamiseks ainetena või muude ainete koostisosadena või valmististena kontsentratsioonis üle 1 %: - metallitöötlemises, - naha pehmitamiseks rasvaga. 2. Enne 1. jaanuari 2003 vaatab Euroopa Komisjon koostöös liikmesriikidega ja OSPAR komisjoniga uuesti läbi kõik SCCPde alles jäänud kasutusalad, lähtudes asjakohastest uutest teaduslikest teadmistest SCCPde tervise- ja keskkonnaohtlikkuse kohta. Euroopa Parlamenti teavitatakse selle läbivaatamise tulemuste kohta."

Artikkel 2

1. Liikmesriigid võtavad vastu ja avaldavad käesoleva direktiivi täitmiseks vajalikud õigus- ja haldusnormid hiljemalt 6. juulil 2003. Liikmesriigid teatavad sellest viivitamata komisjonile.

Liikmesriigid kohaldavad neid sätteid hiljemalt alates 6. jaanuarist 2004.

2. Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 3

Käesolev direktiiv jõustub selle Euroopa Ühenduste Teatajas avaldamise päeval.

Artikkel 4

Käesolev direktiiv on adresseeritud liikmesriikidele.

Luxembourg, 25. juuni 2002

Euroopa Parlamendi nimel

president

P. COX

Nõukogu nimel

eesistuja

J. MATAS I PALOU

[1] EÜT C 337 E, 28.11.2000, lk 138 ja EÜT C 213 E, 31.7.2001, lk 296.

[2] EÜT C 116, 20.4.2001, lk 27.

[3] Euroopa Parlamendi 1. veebruari 2001. aasta arvamus (EÜT C 267, 21.9.2001, lk 41), nõukogu 27. juuni 2001. aasta ühine seisukoht (EÜT C 301, 26.10.2001, lk 39) ning Euroopa Parlamendi 29. novembri 2001. aasta otsus (Euroopa Ühenduste Teatajas seni avaldamata). Euroopa Parlamendi 30. mai 2002. aasta otsus (Euroopa Ühenduste Teatajas seni avaldamata) ning nõukogu 21. mai 2002. aasta otsus.

[4] EÜT L 262, 27.9.1976, lk 201. Direktiivi on viimati muudetud komisjoni direktiiviga 99/77/EÜ (EÜT L 207, 6.8.1999, lk 18).

[5] EÜT L 84, 5.4.1993, lk 1.

[6] EÜT L 183, 29.6.1989, lk 1.

[7] EÜT L 131, 5.5.1998, lk 11.